[pic] | EUROOPAN YHTEISÖJEN KOMISSIO |

Bryssel 6.3.2007

SEK(2007) 304

KOMISSION YKSIKÖIDEN VALMISTELUASIAKIRJA

Oheisasiakirja EHDOTUKSEEN EUROOPAN PARLAMENTIN JA NEUVOSTON ASETUKSEKSI Euroopan talousyhteisön perustamissopimuksen 79 artiklan 3 kohdan täytäntöönpanosta syrjinnän poistamiseksi kuljetusmaksuista ja -ehdoista annetun asetuksen N:o 11 sekä elintarvikehygieniasta annetun Euroopan parlamentin ja neuvoston asetuksen (EY) N:o 852/2004 muuttamisesta Tiivistelmä vaikutusten arvioinnista (asetus N:o 11, kuljetusasiakirja) {KOM(2007) 90 lopullinen}{SEK(2007) 303}{SEK(2007) 301}{SEK(2007) 302}

KOMISSION YKSIKÖIDEN VALMISTELUASIAKIRJA

Oheisasiakirja EHDOTUKSEEN EUROOPAN PARLAMENTIN JA NEUVOSTON ASETUKSEKSI Euroopan talousyhteisön perustamissopimuksen 79 artiklan 3 kohdan täytäntöönpanosta syrjinnän poistamiseksi kuljetusmaksuista ja -ehdoista annetun asetuksen N:o 11 sekä elintarvikehygieniasta annetun Euroopan parlamentin ja neuvoston asetuksen (EY) N:o 852/2004 muuttamisesta Tiivistelmä vaikutusten arvioinnista (asetus N:o 11, kuljetusasiakirja)

Tiivistelmä

Ehdotus, jota tämä vaikutusten arviointi koskee, on osa hallinnollisen rasituksen vähentämistä koskevaa laajaa hanketta. Asetus N:o 11, joka koskee syrjinnän poistamista kuljetusmaksuista ja -ehdoista, annettiin vuonna 1960. Asetuksessa edellytetään, että EU:n rajojen yli tavaroita kuljettavien on annettava tiedot tariffeista, hinta- ja muista sopimuksista ja kuljetusehdoista kuljetusasiakirjassa, jonka on oltava kuljetettavien tavaroiden mukana. Tällaiset vaatimukset ovat peräisin ajalta, jolloin yhteisön sisäinen liikenne oli tarkasti säänneltyä, ja voimassa olleiden sääntöjen noudattaminen edellytti tiukkoja tietojen toimittamista koskevia velvoitteita. Tavarakuljetusten vapauduttua kilpailulle monet näistä vaatimuksista ovat käyneet tarpeettomiksi. Lisäksi samat tiedot ovat saatavilla muissa asiakirjoissa, esimerkiksi rahtikirjoissa. Erillisen asiakirjan vaatiminen edelleen ei tuo lisäarvoa, vaan sen laatiminen on aikaa vievää ja aiheuttaa kuluja huolitsijoille. Näiden lomakkeiden täyttämiseen kuluvalle ajalle voidaan laskea vaihtoehtoiskustannus, ja onkin arvioitu, että kyseiset vaatimukset aiheuttavat vuosittain arviolta 160 miljoonan euron kustannukset. Monissa EU-maissa huolinta-alalla toimii suuri määrä pk-yrityksiä, joihin nykyinen vaatimus vaikuttaa erityisesti.

Ehdotuksen tärkein tavoite on edistää kasvua ja työllisyyttä koskevan Lissabonin strategian toteutumista etenkin vähentämällä tarpeetonta hallinnollista rasitusta. Toiminnallisena tavoitteena on varmistaa, että vanhentuneet tietojen toimittamista koskevat vaatimukset poistetaan, jotta tavaraliikenneala voi tehostaa toimintaansa. Tavoitteet koskevat yritysten hallinnollisen rasituksen keventämistä ja EU:n kilpailukyvyn parantamista mutta säilyttävät samalla nykyisen suojelun tason, ja siksi ne ovat täysin Lissabonin strategian ja kestävän kehityksen strategian mukaisia.

Vaikutusten arvioinnissa tarkasteltiin kahta toimintavaihtoehtoa:

Vaihtoehto 1 Ei muutosta nykyiseen.

Vaihtoehto 2 Poistetaan vaatimus kuljetusreittiä, matkan pituutta, maksuja ja muita kuljetusehtoja koskevien tietojen antamisesta ja helpotetaan muissa lähteissä, kuten rahtikirjoissa ja liikenteenharjoittajien kirjanpitojärjestelmissä, olevien tietojen käyttöä, jotta tarvittavat tiedot ovat edelleen varmasti saatavilla.

Suositeltava ratkaisu on vaihtoehto 2, koska sen avulla säästetään kustannuksia ja parannetaan tuottavuutta, mutta olennaiset tiedot ovat edelleen käytettävissä.